**Referat frå medlemsmøte i Herøy Rotary måndag 20.08.2018.**

Der var 26 medlemar som var til stades.

Opningssong: «Blåveispiken», leia av klubbmusikant Steinar Åheim.

**Sølvi Lillebø Remøy** takka for blomane ho fekk i høve 50 års dagen!

**3 min ved Olaug Andreassen:**

Olaug har vore med søskena sine og rydda barndomsheimen. Mor til Olaug har samla på det meste og mykje er no gitt til Fretex og til Gjenbruk.

Olaug byrja å tenkje: kva er samla heime hjå oss? Kvifor samla vi på så mange ting? Det er morsomt og rørande, men…..

No har Olaug byrja å rydde heime, noko må ho ta vare på, noko kan ho fjerne. Ho synte oss til slutt fire ting som ho hadde teke vare på: Ei barbiedokke frå barndommen med ein kjole som ho sjølv hadde sydd då ho var ei lita jente, ei Minnebok med mange kloke ord, ei bok med norske dikt som ho hadde fått i premie når ho hadde vore med i ei diktkonkurranse og til slutt den flotte konfirmasjonskjolen hennar.

Takk til Olaug.

**Egoforedrag ved Tone Kristin Tjervåg:**

Tone vaks opp på Leikong, ho var ein «attpåklatt» med tre eldre søsken. Mora er 96 år og lever enno. Ho var telefondame og i jobb, så Tone hadde ei kjekk dagmamma. Far til Tone var fyrst sjømann og deretter byggningsarbeidar. Han døde 93 år gamal. Tone vart for fyrste gong tante då ho var 6 år, då tok ho ferje frå Leikong til Volda for å beundre barnet som etter kvart vart som ein veslebror for henne. Ho vart tante til mange og var ofte på Hareid og passa born.

Ho gjekk på ungdomsskulen i Stoksund, den var då heilt ny. Ho gjekk Hushald og lurte på kva ho skulle bli: sjukepleiar? Ho hadde praksis på sjukeheim og fann ut at sjukepleiar var ikkje noko for henne. Deretter gjekk ho på gymnas i Ulsteinvik, det var også nytt: dei måtte bere pultar og stolar frå gamle lokale i Ulsteinvik sentrum til dei nye lokala oppe ved Høddvoll. Deretter gjekk ho kokk og stuert-skule i Trondheim. Det var ei kjekk utdanning. Ho hadde ein bror som var sjømann og ho ville gjerne til sjøs. Men når ho var ferdig utdanna, var det nedgangstider og vanskeleg å få seg jobb til sjøs. Rådgjevaren sa ho burde søkje på skule på Stabekk, og der gjekk ho. Då ho var ferdigutdanna som husstell-lærar, fekk ho seg jobb på Herøy Vidaregåande og der har ho jobba frå januar -85. Ho likar å vere saman med elevar. Å vere lærar er ein hektisk kvardag og det har endra seg i dei åra ho har vore der. Ho har også teke vidareutdanning for å halde seg oppdatert.

Tone har fem born:

Torstein som er eldst og som har 3 små born, var utsett for ei arbeidsulykke i sommar. Han vart hardt skada og låg lenge på sjukehus. Det var ei tøff oppleving for Tone. No er han heime og det går heldigvis bra sjølv om han treng tid til å kvile.

Erlend er nummer to. Han er ein kar som ynskjer at ting skal skje. Han bur på Haddal, har eit barn, køyrer lastebil og gravmaskin. Hus og hage og alt er på stell.

Synnøva er einaste jenta. Ho studerer medisin i Bergen.

Vinjar er nummer fire. Han studerer i Bergen. Har er svært glad i og flink til å spele piano. Han byrja med det når Tone vann eit gamalt piano som hadde vore på Herøy vidaregåande skule. No når han var 25 år, fekk han seg eit nytt el-piano.

Bjarne er yngstemann. Han er rørleggar og tek no påbygg på Herøy vidaregåande.

Mannen til Tone, Stig, har vore kokk på sjøen. Etter kvart tok han utdanning som styrmann og no jobbar han som kaptein.

Hobby har Tone lita tid til, men ho har alltid likt å gå tur og det gjer ho saman med hunden sin så ofte ho kan.

I dag (20.aug.) hadde ho fyrste dag med ei ny klasse. Det viktigaste ho sa til dei var «**vi må ha det kjekt i lag»**

Tusen takk for eit flott foredrag, Tone.

Leikong 23.08.2018

Oddrun Eidem Kleppe